लगभग 12 घंटों की माथापच्ची के बाद सोनिया गांधी इस तरह बनीं कांग्रेस की अंतरिम अध्यक्ष! पढ़ें इनसाइड स्टोरी  
कांग्रेस की अंतरिम अध्यक्ष बनीं सोनिया गांधी
लगभग 12 घंटे की माथापच्ची के बाद हुआ फैसला
पूर्व वित्त मंत्री पी चिदंबरम ने सुझाया था सोनिया का नाम
हालांकि, सोनिया गांधी (Sonia Gandhi) ने पहले इस प्रस्ताव से इनकार कर दिया था. यहां तक कि बैठक में मौजूद कांग्रेस महासचिव प्रियंका गांधी वाड्रा (Priyanka Gandhi) ने चिदंबरम के प्रस्ताव पर आपत्ति जताई. लेकिन उन्होंने कहा कि अगर सोनिया गांधी तैयार होती हैं तो कोई भी इस मामले में कुछ नहीं कह सकता. पूर्व रक्षा मंत्री एके एंटनी विरोध करने के लिए खड़े हुए थे, लेकिन ज्योतिरादित्य सिंधिया ने उन्हें बैठने के लिए कहा. उन्होंने पूछा कि ऐसा क्यों नहीं किया जा सकता है. सिंधिया ने कहा, 'जब राहुल गांधी सीडब्ल्यूसी (CWC) के फैसले को स्वीकार करने के लिए तैयार नहीं हैं तो मैडम (सोनिया) को कार्यभार संभालने के लिए आगे आना चाहिए.'
इन सबके बीच अंबिका सोनी, आशा कुमारी और कुमारी शैलजा सहित कई कांग्रेस नेताओं ने यह भी कहा कि पार्टी गांधी परिवार के बिना काम नहीं कर सकती. उन्होंने सोनिया गांधी को राहुल को समझाने के लिए भी कहा, लेकिन उन्होंने उनसे बात करने से इनकार कर दिया.
इन नेताओं ने सोनिया गांधी को स्पष्ट रूप से कहा कि उन्हें पार्टी की जिम्मेदारी लेनी होगी और जब सीडब्ल्यूसी के सभी सदस्यों ने उनके अनुरोध को दोहराया, तो 72 वर्षीय यूपीए अध्यक्ष ने प्रस्ताव को स्वीकार कर लिया. बता दें कि सोनिया गांधी (1998 से 2017 तक) 19 साल तक कांग्रेस अध्यक्ष रह चुकी हैं. सूत्रों के अनुसार, AICC के पदाधिकारियों को तब तक नहीं बदला जाएगा, जब तक कि सोनिया एक नई टीम का गठन नहीं करती.